Staðfestingin av, at lopið frá 1. deild upp í Effo deildina er stórt, hevur fingið nevndina í 07 Vestur at leggja nógva orku í at finna rætta mannin at verja málið í næsta ár. Nú er maðurin funnin og sáttmálið undirskrivaður. 07 Vestur og András Gángó hava skrivað ein 1 ára sáttmála. Við 151 Effodeildardystum, 12 steypakappingardystum og 4 UEFA Cup dystum, metur nevndin, at 28 ára gamli ungarin hevur royndirnar, ið kunnu verða avgerandi fyri útfallið av nýggju avbjóðingunum, ið verða skotnar í gongd við Margáir 9. marts. András Gángó kom fyrstu ferð til Føroya í 2006. Í fýra ár vardi hann málið fyri ÍF, áðrenn hann skiftið til NSÍ, har hann spældi í tvey ár. Seinasta kappingarár vardi Gango, sum hann vanliga verður kallaður, málið hjá KÍ. András Gángó hevur unnustu úr Runavík, har tey, saman við 8 vikur gamla soninum, eisini búgva.